CELEX: 
Language: fi
Date: 2018-07-09 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) N:o 639/2014 muuttamisesta eräiden Euroopan parlamentin ja neuvoston asetuksella (EU) N:o 1307/2013 vahvistettujen viherryttämiskäytäntöjä koskevien säännösten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Suoran viherryttämistuen osuus unionin jäsenvaltioille vahvistamien suorien tukien vuotuisista enimmäismääristä on 30 prosenttia. Tuki myönnetään vuotuisena tukena tukikelpoista hehtaaria kohden. Sen edellytyksenä on, että viljelijä toteuttaa vuosittain kolme ympäristön ja ilmaston kannalta hyödyllistä tointa, jotka ovat yksinkertaisia, yleisluonteisia ja sopimukseen perustumattomia. Nämä asetuksessa (EU) N:o 1307/2013, jäljempänä ’perusasetus’, määritellyt ”vakioviherryttämiskäytännöt” ovat seuraavat: ekologinen ala, joka kattaa 5 prosenttia peltoalasta; viljelyn monipuolistaminen ja pysyvän nurmen säilyttäminen, mukaan lukien ympäristön kannalta herkkien pysyvien nurmien suojelu. Viljelijät voivat joissakin tapauksissa soveltaa vakiokäytäntöjen sijasta vastaavia käytäntöjä, jotka myös määritellään perusasetuksessa. Komission delegoidussa asetuksessa (EU) N:o 639/2014, jäljempänä ’delegoitu asetus’, jota on viimeksi muutettu delegoidulla asetuksella (EU) 2017/1155, täsmennetään ja täydennetään viherryttämiskäytäntöjä koskevia teknisiä seikkoja, määritelmiä ja menetelmiä. 
            
            
               Tällä säädöksellä tehdään useita muutoksia viherryttämistä koskeviin delegoidun asetuksen säännöksiin. Ne ovat yhdenmukaisia niiden muutosten kanssa, jotka on hiljattain tehty viherryttämistä koskeviin perusasetuksen säännöksiin asetuksella (EU) 2017/2393, jäljempänä ’koontiasetus’. 
            
            
               Niihin delegoidun asetuksen säännöksiin, jotka ovat muita kuin viherryttämistä koskevia säännöksiä, tehtäviä koontiasetuksesta johtuvia  muutoksia käsitellään toisessa säädöksessä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Luonnosta esiteltiin jäsenvaltioille suoria tukia käsittelevän asiantuntijaryhmän kokouksissa 14. joulukuuta 2017 ja 23. tammikuuta 2018. Komission yksiköt täsmensivät eräitä seikkoja ja vastasivat asiantuntijoiden kysymyksiin. Luonnosta hiottiin asiantuntijoiden kokouksissa tai kirjallisesti esittämien huomautusten perusteella. 
            
            
               Aina kun asiantuntijaryhmä kutsuttiin koolle, tämän säädöksen luonnosversio toimitettiin Euroopan parlamentille ja neuvostolle.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Pysyvä nurmi
            
            
               Delegoidun asetuksen 43 artiklan 3 kohdassa luetellaan muutokset, joita pysyvän nurmen alassa voi tapahtua esimerkiksi luonnonmukaisessa tuotannossa olevan alan muutosten vuoksi. Jos jäsenvaltio arvioi muutoksilla olevan merkittävä vaikutus pysyvän nurmen viiteosuuden kehitykseen, sen on mukautettava kyseistä osuutta. Koontiasetuksella otettiin käyttöön seuraavat kolme vaihtoehtoa, joilla jäsenvaltiot voivat mukauttaa sitä, mikä luetaan pysyväksi nurmeksi: sisällytetään mukaan ainoastaan nurmi, jota ei ole kynnetty vähintään viiteen vuoteen; sisällytetään mukaan alat, joilla kasvaa tiettyjä lajeja, kuten pensaita tai puita, joista voidaan tuottaa eläinten rehua, edellyttäen, että nurmi on enemmistönä; sisällytetään mukaan maa, joka on laidunnettavaa, vaikka nurmi ei olisi enemmistönä. Nämä vaihtoehdot saattavat vaikuttaa merkittävästi viitearvona pidettävään pysyvän nurmen määrään ja sitä kautta viiteosuuteen. Sen vuoksi ehdotetaan, että tällaiset tapaukset lisätään kyseisessä artiklassa lueteltujen tapausten joukkoon. 
            
            
               Delegoidun asetuksen 44 artiklan 1 kohdassa säädetään (jäsenvaltioille) vapaavalintaisesta lupajärjestelmästä, jota sovelletaan viljelijöihin, jotka muuttavat pysyvän nurmen muuhun käyttötarkoitukseen. Nykyisellään lupaan sovelletaan edellytystä, jonka mukaan silloin kun perustetaan pysyväksi nurmeksi toinen, vastaavasta määrästä hehtaareita koostuva ala, kyseistä alaa pidetään pysyvänä nurmena ensimmäisestä muuttamispäivästä alkaen. Tämän säännöksen soveltamisalaa ehdotetaan laajennettavaksi niin, että silloin kun jäsenvaltio soveltaa kyntämisperustetta (ks. edellä), säännös koskee myös pysyvän nurmen uudelleenperustamista samalla lohkolla. 
            
            
               Ekologinen ala
            
            
               Koontiasetuksessa otetaan käyttöön jo vahvistettujen ekologisen alan tyyppien lisäksi kolme uutta tyyppiä. Asetuksen (EU) N:o 1307/2013 johdanto-osan 45 kohdassa korostetaan, miten tärkeää on vahvistaa ekologiset alat johdonmukaisesti. Sen vuoksi ehdotetaan, että uusien ja aiemmin vahvistettujen ekologisen alan tyyppien välistä suhdetta selkeytetään hoitovaatimusten osalta.
            
            
               Yksi uusista ekologisen alan tyypeistä on mesikasveille kylvetty kesantoala. Sen painokerroin on suurempi kuin nykyinen kesantoalaan liittyvän ekologisen alan tyyppi. Ehdotetaan, että näiden kahden tyypin välistä eroa selkeytetään muuttamalla delegoidun asetuksen 45 artiklan 2 kohtaa.
            
            
               Nämä kesantotyypit eroavat toisistaan mesikasvien suhteen. Koska mesikasveille kylvetty kesantoala oli aiemmin osa nykyistä erillistä kesantoalatyyppiä, kesantoalojen nykyisiä hoitovaatimuksia sovelletaan myös mesikasveille kylvettyyn kesantoalaan. Näitä ovat erityisesti maataloustuotannon harjoittamiskielto, jäsenvaltioiden vahvistama vähimmäiskesto ja kasvinsuojeluaineiden käyttökielto. Uuden kesantoalan, jolle kylvetään kasveja, käyttöönotto saattaa aiheuttaa epävarmuutta. Sen vuoksi ekologiseen alaan liittyvän luonnon monimuotoisuustavoitteen huomioon ottamiseksi ehdotetaan maataloustuotannon harjoittamiskiellon mukaisesti, ettei tällaiseen kesantoalaan saa kuulua aloja, joilla kasvaa tavanomaisesti sadonkorjuuta varten kylvettäviä viljelykasveja.
            
            
               Jotta näiden kahden kesantoalatyypin erot olisivat selvät ja viljelijät olisivat varmoja siitä, millaiset kasvit ovat sallittuja mesikasveille kylvetyllä kesantoalalla, ehdotetaan, että jäsenvaltio laatii luettelon lajeista, joita tällaiselle kesantoalalle saa kylvää. Ehdotetaan myös, että kyseinen luettelo ei saa sisältää haitallisia vieraslajeja. Jäsenvaltioiden olisi voitava päättää ylimääräisistä hoitovaatimuksista, jotta tällaista aloista luonnon monimuotoisuuden suhteen saatavat hyödyt olisivat mahdollisimman suuret. Ehdotuksessa myös selvennetään, että mesikasveille kylvetyllä kesantoalalla ovat sallittuja heinäkasvit – kunhan ne eivät ole enemmistönä – sekä mehiläispesien käyttö, edellyttäen että ne eivät vaikuta luonnon monimuotoisuuteen. 
            
            
               Asetuksen 45 artiklaan ehdotetaan lisättäväksi uusi 8 a kohta, jossa vahvistetaan ekologiseen alaan liittyvän luonnon monimuotoisuustavoitteen huomioon ottamiseksi kemikaalien käyttöön liittyvät hoitovaatimukset uusille ekologisille aloille, joilla kasvaa elefanttiheinää (Miscanthus) tai leveäkompassikukkaa (Silphium perfoliatum). 
            
            
               Voimaantulo ja soveltaminen
            
         
         
            
               Asetuksen 2 artiklassa ehdotetaan, että asetuksella tehtyjen eri muutosten soveltaminen alkaa eri aikaan. Pysyvää nurmea koskevia muutoksia olisi sovellettava vuonna 2018, mutta ekologista alaa koskevien muutosten, joihin liittyy uusia vaatimuksia, soveltamista ehdotetaan lykättäväksi vuoteen 2019, jotta kansallisilla viranomaisilla ja viljelijöillä olisi sopeutumisaikaa. 
            
            
            
               KOMISSION DELEGOITU ASETUS (EU) …/…,
            
            
               annettu 9.7.2018,
            
            
               delegoidun asetuksen (EU) N:o 639/2014 muuttamisesta eräiden Euroopan parlamentin ja neuvoston asetuksella (EU) N:o 1307/2013 vahvistettujen viherryttämiskäytäntöjä koskevien säännösten osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013
                  1
                ja erityisesti sen 45 artiklan 6 kohdan b alakohdan ja 46 artiklan 9 kohdan a alakohdan,
            
            
               sekä katsoo seuraavaa:
            
            
               (1)Komission delegoidun asetuksen (EU) N:o 639/2014
                  2
                38–48 artiklassa vahvistetaan säännöt, joilla täydennetään asetuksessa (EU) N:o 1307/2013 viherryttämiskäytäntöjen osalta vahvistettuja säännöksiä. 
            
            
               (2)Euroopan parlamentin ja neuvoston asetus (EU) 2017/2393
                  3
               , jolla muutetaan useita asetuksessa (EU) N:o 1307/2013 viherryttämiskäytäntöjen osalta vahvistettuja säännöksiä, tuli voimaan 30 päivänä joulukuuta 2017. Viherryttämiskäytäntöjä koskevia muutoksia on sovellettu 1 päivästä tammikuuta 2018. Näiden muutosten vuoksi on tarpeen mukauttaa eräitä asetuksen (EU) N:o 639/2014 säännöksiä, jotta toimijoiden asiaan liittyviä velvollisuuksia voidaan selkeyttää ja niiden johdonmukaisuus varmistaa. 
            
            
               (3)Jos jäsenvaltio päättää, että heinäkasveilla olevaa alaa, jota ei ole kynnetty vähintään viiteen vuoteen, pidetään pysyvänä nurmena asetuksen (EU) N:o 1307/2013 4 artiklan 2 kohdan kolmannen alakohdan a alakohdan nojalla, sellaisena kuin se on muutettuna asetuksella (EU) 2017/2393, tai että pysyvän nurmen ala voi kyseisen alakohdan b alakohdan nojalla sisältää muitakin lajeja, kuten eräitä pensaita tai puita, tai että tiettyä maata, joka on laidunnettavaa, pidetään pysyvänä nurmena kyseisen alakohdan c alakohdan nojalla, sen on tapauksen mukaan mukautettava viiteosuuttaan ottaakseen huomioon tällaisten päätösten mahdolliset merkittävät vaikutukset kyseiseen osuuteen. 
            
            
               (4)Koska asetuksen (EU) N:o 1307/2013 4 artiklan 2 kohdan kolmannen alakohdan a alakohdassa, sellaisena kuin se on muutettuna asetuksella (EU) 2017/2393, säädetään jäsenvaltion mahdollisuudesta päättää, että heinäkasveilla olevaa alaa, jota ei ole kynnetty vähintään viiteen vuoteen, pidetään pysyvänä nurmena, jokin pysyvän nurmen ala voi menettää asemansa paitsi siitä syystä, että se muunnetaan viljelyalaksi, myös siitä syystä, että se kynnetään. Delegoidun asetuksen (EU) N:o 639/2014 44 artiklan 1 kohtaa olisi muutettava tämän uuden mahdollisuuden huomioon ottamiseksi.  
            
            
               (5)Asetuksen (EU) 2017/2393 3 artiklan 9 kohdan b alakohdan i alakohdassa laajennetaan ekologisen alan tyyppien nykyistä luetteloa kolmella uudella tyypillä, jotka ovat elefanttiheinää (Miscanthus) kasvavat alat, leveäkompassikukkaa (Silphium perfoliatum) kasvavat alat ja mesikasveille (runsaasti siitepölyä ja mettä sisältävät kasvit) kylvetty kesantoala. Asetuksen (EU) N:o 1307/2013 johdanto-osan 45 kohdassa korostetaan, miten tärkeää on vahvistaa ekologiset alat johdonmukaisesti. Sen vuoksi on tarpeen selkeyttää uusien ja olemassa olevien ekologisen alan tyyppien välistä suhdetta.
            
            
               (6)Koska ”mesikasveille kylvetty kesantoala” oli aiemmin osa ekologisen alan tyyppiä ”kesantoala”, jälkimmäistä kesantoalaa koskevien nykyisten hoitovaatimusten soveltamista olisi jatkettava. Kesantoalalle vahvistettuja maataloustuotannon harjoittamiskieltoa, jäsenvaltioiden vahvistamaa vähimmäiskestoa ja kasvinsuojeluaineiden käyttökieltoa olisi sovellettava myös mesikasveille kylvettyyn kesantoalaan siitä huolimatta, että tällaiselle uudelle ekologiselle alalle saa kylvää mesikasveja. 
            
            
               (7)Koska tällaisen ekologisen alan uuden tyypin käyttöönotto saattaa aiheuttaa epävarmuutta, olisi sen riskin huomioimiseksi, että tällaiselle alalle kylvetään tavanomaisesti tuotantoa varten kylvettäviä viljelykasveja, sekä ekologiseen alaan liittyvän luonnon monimuotoisuustavoitteen huomioon ottamiseksi, täsmennettävä maataloustuotannon harjoittamiskiellon mukaisesti, ettei tällaiseen alaan saa kuulua aloja, joilla kasvaa tavanomaisesti sadonkorjuuta varten kylvettäviä viljelykasveja.
            
            
               (8)Koska asetuksen (EU) N:o 1307/2013 liitteessä X, sellaisena kuin se on muutettuna asetuksella (EU) 2017/2393, kuitenkin vahvistetaan asetuksen (EU) N:o 1307/2013 46 artiklan 2 kohdan m alakohdassa tarkoitetulle mesikasveille kylvetyn kesantoalan muodostamalle uudelle ekologiselle alalle suurempi painokeroin kuin kyseisen asetuksen 46 artiklan 2 kohdan a alakohdassa tarkoitetulle kesantoalalle, näiden kahden ekologisen alan välistä eroa olisi selvennettävä. Viljelijöiden oikeusvarmuuden varmistamiseksi niiden lajien osalta, joita pidetään runsaasti siitepölyä ja mettä sisältävinä eli mesikasveina asetuksen (EU) N:o 1307/2013 46 artiklan 2 kohdan ensimmäisen alakohdan m alakohdan soveltamiseksi, olisi vahvistettava tällaisten lajien luettelo. Koska unionissa on erilaisia maatalouden harjoittamisolosuhteita ja lajeja, asianomaisten lajien valinta olisi jätettävä jäsenvaltioiden tehtäväksi. Tällaisilla aloilla ei tulisi käyttää Euroopan parlamentin ja neuvoston asetuksessa (EU) N:o 1143/2014
                  4
                tarkoitettuja haitallisia vieraslajeja, koska ne aiheuttavat riskin luonnon monimuotoisuudelle muun muassa estämällä kotoperäisten kasvien ja pölyttäjien vuorovaikutusta.
            
            
               (9)Jotta tällaisista aloista saataisiin mahdollisimman suuri hyöty luonnon monimuotoisuuden kannalta, jäsenvaltioiden olisi sallittava päättää mahdollisista ylimääräisistä hoitovaatimuksista, esimerkiksi lajiseoksista. Koska heinäkasvit – kunhan ne eivät ole enemmistönä – ja mehiläispesät eivät vaikuta luonnon monimuotoisuuteen mesikasveille kylvetyllä kesantoalalla, mehiläispesien käyttö olisi sallittava. 
            
            
               (10)Uusille ekologisille aloille, joilla kasvaa elefanttiheinää (Miscanthus) tai leveäkompassikukkaa (Silphium perfoliatum), olisi luonnon monimuotoisuuden suojaamiseksi ja parantamiseksi viherryttämistavoitteiden mukaisesti vahvistettava kemikaalien, ts. kivennäislannoitteiden ja kasvinsuojeluaineiden käyttöä koskevat hoitovaatimukset. Koska kasvinsuojeluaineet vaikuttavat suhteessa haitallisemmin luonnon monimuotoisuuteen, niiden käyttö näillä aloilla olisi kiellettävä siten, että käyttö on kuitenkin sallittu ensimmäisenä vuonna alojen perustamisen helpottamiseksi. Sen vuoksi delegoitua asetusta (EU) N:o 639/2014 olisi muutettava.
            
            
               (11)Tätä asetusta olisi sovellettava tukihakemuksiin, jotka liittyvät kalenterivuosiin 1 päivästä tammikuuta 2018 alkaen. Koska kansalliset viranomaiset ja viljelijät tarvitsevat aikaa sopeutuakseen tässä asetuksessa ekologisten alojen osalta vahvistettuihin vaatimuksiin, vastaavia muutoksia olisi sovellettava tukihakemuksiin, jotka liittyvät kalenterivuosiin 1 päivästä tammikuuta 2019 alkaen,  
            
         
         
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Delegoidun asetuksen (EU) N:o 639/2014 muuttaminen
            
            
               Muutetaan delegoitu asetus (EU) N:o 639/2014 seuraavasti:
            
            
               1)korvataan 43 artiklan 3 kohta seuraavasti:
            
            
               ”3. Jäsenvaltion on mukautettava viiteosuutta, jos se arvioi että kyseisen osuuden kehitykseen kohdistuu merkittävä vaikutus erityisesti sen vuoksi, että luonnonmukaisessa tuotannossa oleva ala tai pienviljelijäjärjestelmään osallistujien määrä muuttuu, tai silloin kun jäsenvaltio tekee päätöksen asetuksen (EU) N:o 1307/2013 4 artiklan 2 kohdan kolmannen alakohdan a, b tai c alakohdan mukaisesti. Tällöin jäsenvaltion on annettava mukautus perusteluineen tiedoksi komissiolle viipymättä.”
            
            
               2)korvataan 44 artiklan 1 kohta seuraavasti:
            
            
               ”1. Jäsenvaltio voi säätää viljelijöiden yksilökohtaisista velvoitteista olla muuttamatta pysyvän nurmen käyttötarkoitusta, myös silloin kun jäsenvaltio soveltaa asetuksen (EU) N:o 1307/2013 4 artiklan 2 kohdan kolmannen alakohdan a alakohtaa, olla kyntämättä pysyvän nurmen aloja ilman ennakkolupaa. Viljelijälle on ilmoitettava kyseisestä velvoitteesta viipymättä ja joka tapauksessa ennen sen vuoden 15 päivää marraskuuta, jona asianomainen jäsenvaltio antaa kyseisen säännöksen. Kyseistä velvoitetta sovelletaan ainoastaan viljelijöihin, joita koskevat asetuksen (EU) N:o 1307/2013 III osaston 3 luvun mukaiset velvoitteet sellaisten pysyvän nurmen alojen osalta, joihin ei sovelleta asetuksen (EU) N:o 1307/2013 45 artiklan 1 kohtaa.
            
            
               Luvan myöntämisessä voidaan soveltaa puolueettomia ja syrjimättömiä perusteita, mukaan lukien ympäristöön liittyvät perusteet. Jos ensimmäisessä alakohdassa tarkoitettuun lupaan sovelletaan edellytystä, jonka mukaan toinen, vastaavasta määrästä hehtaareita koostuva ala perustetaan pysyväksi nurmeksi, tai jos jäsenvaltio soveltaa asetuksen (EU) N:o 1307/2013 4 artiklan 2 kohdan kolmannen alakohdan a alakohtaa, edellytystä, jonka mukaan toinen tai sama ala perustetaan pysyväksi nurmeksi, kyseistä alaa pidetään asetuksen (EU) N:o 1307/2013 4 artiklan 1 kohdan h alakohdasta poiketen pysyvänä nurmena ensimmäisestä muuttamisen, mukaan lukien kyntäminen, jälkeisestä päivästä alkaen. Tällaisia aloja on käytettävä heinäkasvien tai muiden nurmirehukasvien viljelyyn vähintään viiden perättäisen vuoden ajan niiden muuttamispäivästä, mukaan lukien kyntäminen. Jäsenvaltio voi kuitenkin päättää, että silloin kun viljelijä muuttaa heinäkasvien tai muiden nurmirehukasvien viljelyyn jo käytettyjen alojen käyttötarkoituksen pysyväksi nurmeksi, tällaisia aloja on käytettävä heinäkasvien tai muiden nurmirehukasvien viljelyyn vielä niin monta vuotta kuin tarvitaan viiteen perättäiseen vuoteen.”
            
            
               3)Muutetaan 45 artikla seuraavasti:
            
            
               a)korvataan 2 kohta seuraavasti:
            
            
               ”2. Kesantoalalla ja mesikasveille (runsaasti siitepölyä ja mettä sisältävät kasvit) kylvetyllä kesantoalalla ei saa olla maataloustuotantoa. Jäsenvaltion on vahvistettava ajanjakso, jonka ajan maa on pidettävä kesannolla tietyn kalenterivuoden aikana. Tämä ajanjakso ei saa olla kuutta kuukautta lyhyempi. Jäsenvaltion on vahvistettava luettelo mesikasveille kylvetyllä kesantoalalla käytettävistä runsaasti siitepölyä ja mettä sisältävistä kasveista. Luettelossa ei saa olla Euroopan parlamentin ja neuvoston asetuksen (EU) N:o 1143/2014(*) 3 artiklan 2 kohdassa tarkoitettuja haitallisia vieraskasvilajeja. Tällaisiin aloihin ei saa kuulua aloja, joilla kasvaa tavanomaisesti sadonkorjuuta varten kylvettäviä viljelykasveja. Jäsenvaltio voi vahvistaa lisävaatimuksia. Tällaisilla aloilla voi kasvaa ruohovartisia lajeja, mutta mesikasvien on oltava enemmistönä. Mesikasveille (runsaasti siitepölyä ja mettä sisältävät kasvit) kylvetylle kesantoalalle saa asentaa mehiläispesiä, sanotun kuitenkaan rajoittamatta 10 a kohdassa vahvistetun tuotantokieltovaatimuksen soveltamista. 
            
            
               Poiketen siitä, mitä asetuksen (EU) N:o 1307/2013 4 artiklan 1 kohdan h alakohdassa säädetään, ala, jota pidetään ekologista alaa koskevan vaatimuksen noudattamiseksi kesannolla tai mesikasveille kylvetyllä kesannolla yli viiden vuoden ajan, säilyy peltoalana.
            
            
               (*)
                     Euroopan parlamentin ja neuvoston asetus (EU) N:o 1143/2014, annettu 22 päivänä lokakuuta 2014, haitallisten vieraslajien tuonnin ja leviämisen ennalta ehkäisemisestä ja hallinnasta (EUVL L 317, 4.11.2014, s. 35)”
            
            
               b)lisätään 8 a kohta seuraavasti:
            
            
               ”8 a. Jäsenvaltion on kiellettävä kasvinsuojeluaineiden käyttö elefanttiheinää (Miscanthus) ja leveäkompassikukkaa (Silphium perfoliatum) kasvavilla aloilla, lukuun ottamatta ensimmäisenä vuonna, jolloin viljelijä kylvää kyseisiä lajeja. Jäsenvaltion on vahvistettava vaatimukset, jotka koskevat kivennäislannoitteiden käyttöä kyseisillä aloilla, ottaen huomioon ekologisen alan tavoite erityisesti luonnon monimuotoisuuden turvaamisen ja parantamisen osalta.”
            
            
               2 artikla
            
            
               Voimaantulo ja soveltaminen
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan tukihakemuksiin, jotka liittyvät kalenterivuosiin 1 päivästä tammikuuta 2018 alkaen.
            
         
         
            
               Asetuksen 1 artiklan 3 kohtaa sovelletaan tukihakemuksiin, jotka liittyvät kalenterivuosiin 1 päivästä tammikuuta 2019 alkaen.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 9.7.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 347, 20.12.2013, s. 608.
               
               
                  
                     (2)
                  
                        Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).
               
               
                  
                     (3)
                  
                        Euroopan parlamentin ja neuvoston asetus (EU) 2017/2393, annettu 13 päivänä joulukuuta 2017, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun asetuksen (EU) N:o 1305/2013, yhteisen maatalouspolitiikan rahoituksesta, hallinnoinnista ja seurannasta annetun asetuksen (EU) N:o 1306/2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun asetuksen (EU) N:o 1307/2013, maataloustuotteiden yhteisestä markkinajärjestelystä annetun asetuksen (EU) N:o 1308/2013 ja elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä annetun asetuksen (EU) N:o 652/2014 muuttamisesta (EUVL L 350, 29.12.2017, s. 15).
               
               
                  
                     (4)
                  
                        Euroopan parlamentin ja neuvoston asetus (EU) N:o 1143/2014, annettu 22 päivänä lokakuuta 2014, haitallisten vieraslajien tuonnin ja leviämisen ennalta ehkäisemisestä ja hallinnasta (EUVL L 317, 4.11.2014, s. 35)